《子聪惠书备言行路及游王屋物趣因以答》
宋代·梅尧臣

自我河桥来，清话殊未已。
亟言阅通畴，晨驾遂遵彼。
尺书忽见遗，经由皆可纪。
草草始辞家，匆匆渡河水。
前村客心速，入暮阴风起。
修路隘且长，疲骖未能止。
茅居聒夜舂，寒犬吠垆里。
明发西北行，岗峦踰迤逦。
丛蓁但蒙密，未见山中美。
谷开逢邑闾，岂谓连都鄙。
冠带一二同，麏麋左右比。
问子奚所之，俛眉聊启齿。
瞥往登天坛，烟云随步趾。
傍临日观低，却望嵩丘迩。
屑屑视尘埃，纷纷若蝼蚁。
便有林壑心，期将荣宦委。
我昔爱青苍，无时常徙倚。
今朝羡君游，胜事空耸企。
徒嗟黄绶身，莫接青霞轨。
安得凭羽翰，幽怀寄如此。

作者简介：梅尧臣（1002～1060）字圣俞，世称宛陵先生，北宋著名现实主义诗人。汉族，宣州宣城（今属安徽）人。宣城古称宛陵，世称宛陵先生。初试不第，以荫补河南主簿。50岁后，于皇祐三年（1051）始得宋仁宗召试，赐同进士出身，为太常博士。以欧阳修荐，为国子监直讲，累迁尚书都官员外郎，故世称“梅直讲”、“梅都官”。曾参与编撰《新唐书》，并为《孙子兵法》作注，所注为孙子十家著（或十一家著）之一。有《宛陵先生集》60卷，有《四部丛刊》影明刊本等。词存二首。